Úradný vestník L 167 , 02/07/1999 S. 0007 - 0008



Nariadenie Rady (ES) č. 1448/1999 z 24. júna 1999 ktorým sa zavádzajú prechodné opatrenia pre riadenie určitých rybárskych oblastí v Stredozemnom mori a ktorým sa mení a dopĺňa nariadenie (ES) č. 1626/94 RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1626/94 z 27. júna 1994, ktorým sa ustanovujú určité technické opatrenia na ochranu zdrojov rybolovu v Stredozemnom mori [1] a najmä na jeho článok 3 (1) a článok 6 (1), so zreteľom na návrh Komisie, (1) keďže článok 3 (1) a článok 6 (1) nariadenia (ES) č. 1626/94 ustanovujú určité technické ochranárske opatrenia, ktoré podliehali odchylným podmienkam do 31. decembra 1998; (2) keďže uvedené články ustanovujú, že Rada môže zmeniť dátum skončenia platnosti odchýlok na návrh Komisie vzhľadom na vedecké údaje, ktoré dokazujú, že ich používanie nemá negatívny vplyv na zdroje; (3) keďže podľa tvrdení určitých členských štátov skončenie obdobia derogácie spôsobuje narušenie rybárskych činností u mnohých rybárov v Stredozemnom mori, ktorých živobytie vo veľkej miere závisí od možnosti vykonávať rybolov za odchylných podmienok; (4) keďže predbežné vedecké údaje predložené uvedenými členskými štátmi naznačujú, že pokračovanie odchýlok bude mať slabý vplyv na zdroje; keďže je však žiaduce mať k dispozícii najaktuálnejšie a úplné informácie, ktoré analyzoval Vedecký, technický a ekonomický výbor pre rybné hospodárstvo pred prijatím definitívneho rozhodnutia; (5) keďže je preto primerané dočasne umožniť pokračovanie týchto rybárskych činností dovtedy, kým Rada bude môcť prijať definitívne riešenie tohto problému, ktoré bude mať pevný vedecký základ; (6) keďže, s cieľom stanoviť tento pevný vedecký základ, treba zozbierať podrobné informácie o pravdepodobnom vplyve na zdroje príslušných rybárskych činností, PRIJALA TOTO NARIADENIE: Článok 1 Nariadenie (ES) č. 1626/94 sa mení takto: 1. v článku 3 (1) sa dátum 31. december 1998 nahrádza dátumom 31. máj 2000; 2. v článku 6 (1) sa dátum 31. december 1998 nahrádza dátumom 31. máj 2000. Článok 2 1. Členské štáty vypracujú a poskytnú Komisii do 1. februára 2000 všetky možné vedecké informácie o vplyve na zdroje podľa rybolovu vykonávaného podľa podmienok stanovených v článku 3 (1) a článku 8 (1) nariadenia (ES) č. 1626/94. Tieto informácie musia obsahovať charakteristiky flotily, technické údaje o používanej výstroji a populačnú dynamiku živočíšneho a rastlinného života, na ktorý môže mať rybolov vplyv. 2. Na základe všetkých príslušných vedeckých informácií Komisia predloží Rade do 16. apríla 2000 návrh, v ktorom bude určené, či rybolovy uvedené v odseku 1 môžu pokračovať a technické podmienky, ktorými sa majú riadiť. Rada, konajúc na základe rozhodnutia kvalifikovanej väčšiny, rozhodne o tomto návrhu najneskôr do 31. mája 2000. Článok 3 Toto nariadenie nadobúda účinnosť deň nasledujúci po jeho uverejnení v Úradnom vestníku Európskych spoločenstiev. Bude sa uplatňovať od 1. januára 1999. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Luxemburgu 24. júna 1999 Za Radu predseda J. Trittin [1] Ú. v. ES. L 171, 6.7.1994, s. 1. Nariadenie naposledy zmenené a doplnené nariadením (ES) č. 782/98 (Ú. v. ES. L 113, 15.4.1998, s. 6). --------------------------------------------------